Paġna Il-Kunsill tal-Unjoni Ewropea ddeċieda li l-persuni u l-entitajiet li jidhru fl-Annessi msemmijin hawn fuq għandhom jiġu inklużi fil-lista ta' persuni u entitajiet fl-Anness I tad-Deċiżjoni 2013/255/PESK u fl-Anness II għar-Regolament (UE) Nru 36/2012. Ir-raġunijiet għad-deżinjazzjoni ta' dawk il-persuni u l-entitajiet jidhru fl-entrati rilevanti f'dawk l-Annessi. Qed tinġibed l-attenzjoni tal-persuni u l-entitajiet kkonċernati għall-possibbiltà li ssir applikazzjoni lill-awtoritajiet kompetenti tal-Istat(i) Membru/i rilevanti kif indikat fis-siti elettroniċi fl-Anness IIa tar-Regolament (UE) Nru 36/2012, sabiex tinkiseb awtorizzazzjoni biex il-fondi ffriżati jintużaw għal ħtiġijiet bażiċi jew ħlasijiet speċifiċi (ara l-Artikolu 16 tar-Regolament). Il-persuni u l-entitajiet kkonċernati jistgħu jibagħtu talba lill-Kunsill qabel il-31 ta' Marzu 2015, flimkien mad-dokumentazzjoni ta' sostenn, biex id-deċiżjoni li huma jiġu inklużi fil-lista msemmija hawn fuq terġa' tiġi kkunsidrata, fl-indirizz li ġej: Qed tinġibed ukoll l-attenzjoni tal-persuni u l-entitajiet ikkonċernati għall-possibbiltà li jikkontestaw id-deċiżjoni tal-Kunsill quddiem il-Qorti Ġenerali tal-Unjoni Ewropea, f'konformità mal-kondizzjonijiet stabbiliti fl-Artikolu 275, it-tieni paragrafu, u l-Artikolu 263, ir-raba' u s-sitt paragrafi, tat-Trattat dwar il-Funzjonament tal-Unjoni Ewropea. Il-kontrollur ta' din l-operazzjoni ta' pproċessar hu l-Kunsill tal-Unjoni Ewropea rrappreżentat mid-Direttur Ġenerali tad-DĠ C (Affarijiet Barranin, Tkabbir, Protezzjoni Ċivili) tas-Segretarjat Ġenerali tal-Kunsill u d-dipartiment inkarigat mill-operazzjoni ta' pproċessar hu l-Unità 1C tad-DĠ C li jista' jiġi kkuntattjat f'dan l-indirizz: L-għan tal-operazzjoni ta' pproċessar hu l-istabbiliment u l-aġġornament tal-lista ta' persuni soġġetti għal miżuri restrittivi f'konformità mar-Regolament (UE) Nru 36/2012, kif implimentat bir-Regolament ta' Implimentazzjoni (UE) 2015/375. Il-Kumitat Konsultattiv jaqbel mal-Kummissjoni Ewropea li l-partijiet rispettivi kkonkludew ftehimiet fi ħdan it-tifsira tal-Artikolu 101 TFUW u l-Artikolu 53 tal-Ftehim taż-ŻEE bil-għan li tiġi limitata l-kompetizzjoni. Il-Kumitat Konsultattiv jaqbel mal-Kummissjoni Ewropea li l-ftehimiet li ġejjin u l-estensjonijiet għall-ftehimiet, kienu jikkostitwixxu ksur uniku u kontinwu għall-perjodu ta' żmien relevanti: Il-ftehimiet ta' Merck ma' Lundbeck, Il-ftehimiet ta' Arrow ma' Lundbeck, Il-ftehim ta' Alpharma ma' Lundbeck, u Il-ftehim ta' Ranbaxy ma' Lundbeck. Il-Kumitat Konsultattiv jaqbel mal-abbozz ta' Deċiżjoni tal-Kummissjoni Ewropea fejn tikkonkludi li l-ftehimiet bejn l-indirizzati kienu kapaċi jkollhom effett konsiderevoli fuq il-kummerċ bejn Stati Membri tal-UE u bejn Partijiet Kontraenti tal-Ftehim taż-ŻEE. Il-Kumitat Konsultattiv jaqbel mal-Kummissjoni Ewropea li l-kundizzjonijiet tal-Artikolu 101(3) TFUE ma ġewx issodisfati. Il-Kumitat Konsultattiv jaqbel mal-abbozz ta' Deċiżjoni tal-Kummissjoni Ewropea għar-rigward tal-indirizzati kollha tad-Deċżjoni, b'mod speċifiku fejn tidħol ir-responsabilita tal-ġenitur. Il-Kumitat Konsultattiv jaqbel mal-evalwazzjoni tal-Kummissjoni għar-rigward tal-perjodu li fih dam sejjer il-ksur. Il-Kumitat Konsultattiv jaqbel mal-Kummissjoni li għandhom jiġu imposti multi fuq l-indirizzati tal-abbozz ta' deċiżjoni. Il-Kumitat Konsultattiv jaqbel mal-Kummissjoni dwar l-ammonti bażiċi tal-multi għal Lundbeck. Il-Kumitat Konsultattiv jaqbel mal-Kummissjoni li Lundbeck għandu jingħata tnaqqis ta' 10 % tal-ammont bażiku minħabba li l-investigazzjoni ħadet fit-tul. Minoranza ma taqbilx. Il-Kumitat Konsultattiv jaqbel mal-Kummissjoni dwar l-ammonti finali tal-multi għal Lundbeck. Minoranza tastjeni. Il-Kumitat Konsultattiv jaqbel mal-approċ tal-Kummissjoni li tibbaża l-kalkolu tal-multi għall-impriżi ġeneriċi fuq il-valur trasferit. Il-Kumitat Konsultattiv jaqbel mal-Kummissjoni li l-impriżi ġeneriċi għandhom jingħataw tnaqqis ta' 10 % peress li l-investigazzjoni ħadet fit-tul. Minoranza ma taqbilx. Il-Kumitat Konsultattiv jaqbel mal-Kummissjoni dwar l-ammonti finali tal-multi għall-impriżi ġeneriċi. Minoranza tastjeni. Il-Kumitat Konsultattiv jaqbel mal-Kummissjoni li tinċaħad it-talba dwar nuqqas ta' kapaċità li tħallas li saret f'dan il-każ. Dan il-każ jirrigwarda ftehimiet li daħlu fihom il-kumpanija farmaċewtika oriġinatorja Lundbeck u erba' kumpaniji farmaċewtiċi ġeneriċi fl-2002 dwar il-produzzjoni u l-bejgħ tal-antidepressiv citalopram. F'Jannar 2010, il-Kummissjoni fetħet proċedimenti kontra Lundbeck, u f'Lulju 2012 kontra erba' gruppi ta' kumpaniji ġeneriċi li kienu involuti fi ksur, meta hija bagħtet Dikjarazzjoni ta' Oġġezzjonijiet. Il-partijiet kollha ngħataw aċċess għall-fajl fil-forma ta' DVD f'Awwissu tal-2012. F'Settembru tal-2012 Alpharma, aktar tard segwita minn partijiet oħra, għamlet talba dettaljata għal żvelar tal-partijiet redatti kollha tal-hekk imsejħa dokumenti Matrix fil-fajl tal-Kummissjoni. Sabiex jindirizza dawn it-talbiet, id-DĠ Kompetizzjoni talab lill-fornitur tad-dokumenti Matrix, Lundbeck, biex ifittex l-iżvelar. Il-proċess ta' żvelar li mbagħad segwa dam għaddej bosta xhur. Id-DĠ Kompetizzjoni inizjalment stabbilixxiet skadenza ta' 10 ġimgħat għat-tweġibiet tal-partijiet għad-DO li ġie mtawwal b'madwar 3 ġimgħat. Meta Alpharma talbet estensjoni ulterjuri fuq il-bażi li xtaqet tara d-dokumenti Matrix qabel ma' twieġeb għad-DO, id-DĠ Kompetizzjoni pprovdielha estensjoni limitata ulterjuri iżda kkunsidrata bħala finali. Huwa informa lill-partijiet li kienu se jingħataw l-opportunità li jissuplimentaw it-tweġibiet tagħhom jekk id-dokumenti Matrix isiru aċċessibbli biss wara l-iskadenza. Alpharma, Arrow, GUK u Merck sussegwentement insistew fuq estensjoni sakemm ikunu raw id-dokumenti pendenti. Wara li din it-talba ġiet irrifjutata mid-DĠ Kompetizzjoni, l-erba' partijiet irreferew il-kwistjoni tal-estensjoni tal-iskadenza għat-tweġibiet tagħhom għad-DO lili. Huma ddikjaraw li d-drittijiet tagħhom tad-difiża kienu se jinkisru jekk kien se jkollhom jagħtu tweġiba qabel ma jingħataw aċċess sħiħ għall-fajl peress li d-dokumenti Matrix kien fihom informazzjoni kruċjali għad-difiża tagħhom. It-talba addizzjonali għall-aċċess kienet tikkonċerna 29 dokument (IDs) li jammontaw għal madwar 4 000 paġni redatti. Id-dokumenti kienu parti mit-tilwima Lagap fir-Renju Unit u t-tilwima parallela f'pajjiżi Ewropej oħrajn. Dawn kienu jirrelataw mal-proċessi ta' manifattura, miġbura matul l-ispezzjonijiet ta' ksur tal-brevett fl-istabbilimenti ta' kumpanija li ġġib l-isem ta' Matrix. Ir-redazzjonijiet li saru bħala riżultat ta' ordni tal-kunsens tar-Renju Unit u ordnijiet minn imħallfin nazzjonali tal-privattivi. Fuq inizjattiva tiegħi, id-DĠ Kompetizzjoni stabbilixxa skeda flimkien ma' Lundbeck u Matrix li tistipula meta l-partijiet l-oħrajn kienu se jingħataw aċċess għad-dokumenti Matrix mitluba. Id-dokumenti kollha tar-Renju Unit imbagħad saru disponibbli ftit qabel it-tmiem tal-2012 u d-dokumenti li joriġinaw mill-proċedimenti tat-tilwima parallela segwew sal-31 ta' Jannar 2013. Ħadt id-deċiżjoni tiegħi filwaqt li kkunsidrajt kemm id-dritt tal-partijiet għal smigħ xieraq u l-interess pubbliku fi proċedimenti effiċjenti. Fil-fehma tiegħi, id-dokumenti Matrix marbuta mal-litigazzjoni tar-Renju Unit kienu potenzjalment siewja għad-difiża tal-partijiet iżda mhux "kruċjali" kif iddikjaraw xi wħud. B'kuntrast, id-dokumenti Matrix marbuta ma' litigazzjoni parallela ftit żiedu informazzjoni ma' dik li diġa' pprovdew id-dokumenti li oriġinaw mil-litigazzjoni tar-Renju Unit. Għaldaqstant, jiena kkonkludejt li d-drittijiet tad-difiża tal-partijiet kienu se jkunu mħarsa, jekk dawn kienu se jingħataw iċ-ċans li jaraw il-karti tat-tilwima tar-Renju Unit, qabel ma jwieġbu għad-DO. Ikkunsidrajt ukoll li d-DĠ Kompetizzjoni kien offra lill-partijiet l-opportunità biex jissupplimentaw it-tweġibiet tagħhom jekk xtaqu jagħmlu dan wara li ngħataw aċċess sħiħ għad-dokumenti Matrix. L-erba' partijiet kollha ppreżentaw it-tweġibiet tagħhom fil-ħin u l-ebda waħda minnhom ma użat id-dritt li jissupplimentawhom fid-dawl tad-dokumenti Matrix li saru aċċessibbli biss wara l-iskadenza tal-limitu ta' żmien. Peress li l-ebda parti ma reġgħet ikkuntattjatni b'rabta mad-dokumenti Matrix jien inqis li din il-kwistjoni hija solvuta. Fuq il-bażi tal-informazzjoni disponibbli għalija, la l-kuntest tal-kawża, il-kumplessità tagħha, il-passi proċedurali varji kif deskritt fid-DO u lanqas ċertament l-imġiba tal-partijiet ma jidhru li jiġġustifikaw it-tul konsiderevoli tal-proċedura ta' 8 snin u 9 xhur li jibdew jgħoddu mid-data meta l-Kummissjoni bdiet l-investigazzjoni sad-data meta ntbagħtet id-DO. Id-DĠ Kompetizzjoni ta l-aċċess għal kopji tal-verżjoni mhux konfidenzjali tat-tweġibiet tal-partijiet l-oħra għad-DO lill-partijiet kollha. Il-partijiet ngħataw l-opportunità li jippreżentaw kummenti bil-miktub qabel is-Seduta Verbali. Alpharma, Lundbeck u Ranbaxy għamlu sottomissjonijiet supplimentari qabel is-Seduta Orali, filwaqt li A.L. Industrier għamlet dan wara. Il-partijiet fil-proċedimenti kollha, għajr għal Resolution Chemicals, eżerċitaw id-dritt tagħhom li jinstemgħu f'Seduta Verbali, li seħħet fl-14 u l-15 ta' Marzu 2013. Fit-12 ta' April 2013 il-Kummissjoni bagħtet Ittra tal-Fatti ("IF") lil Alpharma, Arrow, GUK, Lundbeck u Ranbaxy. Intbagħtet IF oħra lill-eks kumpanija prinċipali ta' GUK, Merck u lill-eks kumpanija azzjonarja ta' Alpharma, A.L. Industrier fis-6 ta' Mejju 2013. Il-partijiet kollha ngħataw għaxart ijiem kalendarji biex iwieġbu. Wara l-wasla tal-IF, Alpharma, Arrow, GUK u Lundbeck ressqu talba l-ewwel lid-DĠ tal-Kompetizzjoni u, wara li t-talba tagħhom ġiet irrifjutata, quddiemi biex inġedded il-limitu ta' żmien għat-tweġiba tagħhom għall-IF. GUK talbet li nissospendi l-iskadenza għat-tweġiba tagħha għall-IF sakemm inkun ħadt deċiżjoni dwar it-talbiet tagħhom li l-Kummissjoni kien imissha ħarġet Dikjarazzjoni Supplimentari ta' Oġġezzjonijiet ("DSO") fir-rigward ta' ċerti provi mressqa f'LF u LF ġdid li tiċċara l-użu maħsub ta' ċerti provi (ara t-Taqsima IV. 4 ta' hawn taħt). Nosserva li filwaqt li taħt it-Termini ta' Referenza nista' neżamina mill-ġdid it-talbiet sottomessi minn GUK tabilħaqq mill-partijiet l-oħra, ma hemmx bażi għalija biex nagħti deċiżjoni fuq il-kwistjoni. Dan jimplika wkoll li ma nistax nissospendi l-limitu ta' żmien. L-erba' partijiet kollha kisbu estensjonijiet ta' tul li jvarja skont iċ-ċirkostanzi individwali tagħhom. Il-partijiet kollha ppreżentaw tweġibiet fl-iskadenzi rispettivi. Id-DĠ Kompetizzjoni ta lill-partijiet kollha l-aċċess għal kopji tal-verżjoni mhux kunfidenzjali tat-tweġibiet tal-partijiet l-oħra għall-IF u ppermettielhom ukoll li jikkummentaw fuqhom. Lundbeck biss ippreżentat xi kummenti. Arrow, GUK u Lundbeck qajmu żewġ pretensjonijiet proċedurali fir-rigward tal-IF. Wara li d-DĠ Kompetizzjoni rrifjuta dawn l-ilmenti l-partijiet irreferew il-kwistjonijiet lili biex nirrevedihom. L-ewwel nett, b'rabta ma' total ta' 10 punti minn 62 tal-IF, it-tliet partijiet argumentaw li l-evidenza l-ġdida u l-użu maħsub, kif indikat mill-Kummissjoni, marru lil hinn minn sempliċement jikkorroboraw l-oġġezzjonijiet tad-DO. Anzi, iddikjaraw li b'dawk il-punti l-Kummissjoni kienet qiegħda sostanzjalment tirriformula l-oġġezzjonijiet, tintroduċi oġġezzjonijiet addizzjonali jew timmodifika n-natura intrinsika tal-ksur. Il-partijiet għalhekk staqsew jekk tali evidenza tistax tkun ikkomunikata b'mod IF u jekk kinitx teħtieġ il-ħruġ tad-DSO, jekk il-Kummissjoni kellha l-intenzjoni li tibbaża ruħha fuqha. Wara li ġew analizzati l-10 punti tal-IF li għalihom il-partijiet argumentaw li l-DSO kienet meħtieġa, ma nistax insib li dawn il-punti jqajmu oġġezzjonijiet addizzjonali jew jimmodifikaw in-natura tal-oġġezzjonijiet eżistenti. Dawn il-punti, bħal punti oħra tal-IF, fil-parti l-kbira jiddaħħlu wara reazzjoni għall-osservazzjonijiet tal-partijiet għad-DO. Kunċettwalment, jista' jkun li xi wħud mill-pretensjonijiet ġew imqanqla minħabba indikazzjoni fqira tal-użu intiż tal-evidenza l-ġdida (ara aktar 'l isfel). Fi kwalunkwe każ, l-introduzzjoni ta' provi ġodda inkriminanti, anki jekk parzjalment ta' tip differenti mill-provi diġà introdotti, ma kinitx teħtieġ DSO. Għaldaqstant, jiena nikkonkludi li d-drittijiet ta' difiża tal-partijiet ma nkisrux bl-introduzzjoni tal-10 punti li lmentaw dwarhom permezz ta' IF. It-tieni nett, b'rabta ma' total ta' 23 punt minn 62 tal-IF, it-tliet partijiet allegaw li l-IF mhijiex ċara, hija ambigwa u taqta' wisq fil-qasir fir-rigward tal-użu li l-Kummissjoni beħsiebha tagħmel mill-evidenza l-ġdida. Tali punti jikkoinċidu parzjalment mal-10 punti li dwarhom il-partijiet jitolbu għal ħruġ ta' DSO. B'mod partikolari, il-partijiet argumentaw li r-rabta bejn l-evidenza u l-oġġezzjonijiet stabbilita fid-DO mhix ċara. Huma sostnew li l-allegat nuqqas ta' ċarezza seta' jxekkel l-abbiltà tagħhom li jiddefendu lilhom infushom. Filwaqt li jien naqbel li fi ftit każijiet il-Kummissjoni setgħet spjegat aħjar l-użu li kienet beħsiebha tagħmel mill-evidenza l-ġdida, jien ma nikkunsidrax li d-drittijiet tad-difiża tal-partijiet ġew affettwati. L-ewwel nett, għal kull biċċa evidenza ġdida l-IF dejjem tirreferi għall-paragrafu jew it-taqsima tad-DO u tindika kif il-Kummissjoni beħsiebha tużaha, ħlief f'każ wieħed. Din il-konklużjoni hija kkonfermata mit-tweġibiet tal-partijiet għall-IF. Dawn juru li l-partijiet kienu kapaċi jifhmu, jew almenu, jiddeduċu raġonevolment għal kull wieħed mit-23 punt is-sinifikanza tal-evidenza l-ġdida għall-oġġezzjonijiet miġjuba kontrihom. F'dan ir-rigward, jiena ninnota li fejn parti waħda ma tweġibx għal punt allegatament mhux ċar, dak l-istess punt ġie indirizzat minn tal-inqas parti oħra u dik il-parti identifikat sew ir-rabta bejn l-evidenza l-ġdida u l-oġġezzjonijiet li tirreferi għaliha. Fejn f'każ wieħed parti twieġeb billi tirreferi għal oġġezzjoni differenti minn dik ta' parti oħra, dan probabbilment jinvolvi raġunijiet oħra għajr l-allegat nuqqas ta' ċarezza tal-IF. Għaldaqstant, jiena nikkonludi li l-punti kkritikati fl-IF ma affettwawx l-abbiltà tal-partijiet li jeżerċitaw effettivament id-drittijiet tagħhom ta' difiża u li n-nuqqas allegat ma influwenzax ir-riżultat tal-proċedura. L-ewwel nett, Lundbeck sostniet li l-Kummissjoni kisret l-obbligu tagħha li twettaq il-proċeduri b'mod imparzjali u oġġettiv. Il-Kummissjoni se tinjora l-evidenza li tikkonferma il-fehmiet ta' Lundbeck u dawk ġeneriċi u tikkunsidra b'valur nominali l-evidenza li jidher li tgħin il-każ tagħha b'mod tanġenzjali. Allegatament, l-IF terġa' turi b'mod ovvju li l-Kummissjoni naqset milli tevalwa l-provi fil-fajl b'mod preċiż, oġġettiv u mhux imxekkel, li hija naqset milli tieħu inkunsiderazzjoni l-korp sħiħ ta' evidenza rilevanti, inklużi l-osservazzjonijiet Lundbeck, u li hija ma eskludietx evidenza ikkontestata jew insuffiċjenti. It-tieni nett, Lundbeck allegat li l-Artikolu 6(3)(d) tal-Konvenzjoni Ewropea tad-Drittijiet tal-Bniedem ġie miksur minħabba li IF kienet ibbażata fuq informazzjoni minn parti terza b'mod partikolari, li ma kinitx parti fil-proċedimenti, mingħajr ma' ingħatat il-possibbiltà li tagħmel mistoqsijiet lil din il-parti terza u l-veraċità tad-dikjarazzjonijiet tagħha. Abbażi ta' dan, jiena nikkonkludi li d-drittijiet tad-difiża ta' Lundbeck ma nkisrux. Jiena analizzajt bir-reqqa l-abbozz tad-Deċiżjoni fid-dawl tal-pretensjoni ta' Alpharma u t-tliet eżempji pprovduti. Ma rnexxilix insib li l-abbozz tad-Deċiżjoni jaltera l-oġġezzjonijiet jew jintroduċi evidenza ġdida li fuqha l-parti ma ngħatatx il-possibilità li tagħmel osservazzjonijiet sew jekk qabel il-komunikazzjoni tad-DO, jew sussegwentement, tal-IF. Għaldaqstant, ir-rifjut tad-DĠ Kompetizzjoni tat-talba ta' Alpharma ma jiksirx id-dritt tal-parti li tinstema'. It-tieni nett, Alpharma sostniet illi d-DO m'għadiex korretta fir-rigward ta' ħames sejbiet preliminari dwar Alpharma: il-kuntest ġuridiku u ekonomiku, ir-rabta bejn il-ħlas u r-restrizzjonijiet fuq l-aċċess, l-ammont tal-valur trasferit, il-kompetizzjoni potenzjali u l-iskop tal-ftehim ta' riżoluzzjoni. Id-DO hija allegatament ibbażata fuq suppożizzjonijiet fattwali fir-rigward ta' dawn il-ħames sejbiet li sussegwentement kienu inkorretti. Skont Alpharma, dawn in-nuqqasijiet ma ġewx korretti mil-LF. Id-dokument pjuttost jintroduċi fatti ġodda li joħolqu kunflitt ma' dawk stipulati fid-DO. Minħabba din is-sensiela ta' fatti u allegazzjonijiet kontradittorji u konfondenti, Alpharma tiddikjara li l-Kummissjoni naqset milli tispjega liema fatti hija temmen li huma korretti, u b'hekk għamlitha diffiċli għal Alpharma li tifhem fuq liema evidenza l-Kummissjoni kien beħsiebha sserraħ u x'allegazzjonijiet qiegħda tagħmel kontriha. F'tali ċirkostanza, hija tallega li huwa impossibbli għal Alpharma li tiddefendi lilha nnifisha sew. Fuq din il-bażi, Alpharma talbitni biex nirrakkomanda lill-Kummissjoni biex toħroġ DSO jew tipprovdi kjarifika li tistabbilixxi b'mod ċar l-oġġezzjonijiet kontriha u l-fatti li jappoġġjaw dawn l-oġġezzjonijiet qabel ma tadotta d-deċiżjoni finali. Jiena eżaminajt mill-ġdid u fil-fond din il-kwistjoni proċedurali, iżda ħallejt barra l-allegazzjonijiet sostantivi miġjuba minn Alpharma. Madankollu, ma nistax nqis li t-talba tagħha hija fundata. Il-parti diġà rċeviet risposta fuq il-kwistjoni dwar liema fatti l-Kummissjoni tqis korretti. Wara li qajmet l-istess kwistjoni mad-DĠ Kompetizzjoni, Alpharma rċeviet risposta li l-Kummissjoni temmen li l-fatti l-ġodda fl-IF huma korretti. Ta' min jinnota wkoll li f'dan ir-rigward biċċa kbira sew tal-fatti l-ġodda introdotti fl-IF li jikkonċernaw lil Alpharma ġew provduti mill-parti stess wara l-ħruġ tad-DO, minkejja li d-DĠ Kompetizzjoni kien diġà bagħat talba għall-informazzjoni f'Marzu 2011. Barra minn hekk, l-IF riċevuta mill-parti tindika għal kull fatt ġdid għal liema parti tad-DO tirrigwarda u r-rilevanza tiegħu għall-oġġezzjoni. Għaldaqstant, Alpharma tpoġġiet f'pożizzjoni li tikkummenta fuq l-evidenza l-ġdida u s-sinifikanza tagħha għall-oġġezzjonijiet. Kuntrarjament għal dak li jidher li tissuġġerixxi Alpharma, m'hemm l-ebda obbligu fuq il-Kummissjoni li tindika f'nota LF jew DSO liema mill-fatti, inizjalment miġjuba fid-DO, hija temmen li m'għadhomx korretti fid-dawl tal-evidenza sussegwentement misjuba. Il-Kummissjoni lanqas m'għandha l-obbligu li tipprovdi valutazzjoni ġuridika tal-fatti l-ġodda. Kif diġà ġie indikat aktar 'il fuq, il-Kummissjoni hija biss obbligata li toħroġ l-DSO meta trid tbiddel l-oġġezzjonijiet eżistenti. Għaldaqstant, jien tal-fehma li ma kienx hemm ksur tad-drittijiet tad-difiża ta' Alpharma. Fl-aħħar nett, it-Termini ta' Referenza ma jagħtux is-setgħa lill-Uffiċjal tas-Smigħ biex formalment jirrakkomanda lill-Kummissjoni l-kjarifika ta' ċerti oġġezzjonijiet, jew l-interpretazzjoni tagħha ta' ċerti fatti li jappoġġjaw tali oġġezzjoni, għall-benefiċċju ta' parti bħalma jidher li qed tassumi Alpharma. It-tielet nett, anki jekk biss fir-rigward ta' punt wieħed, Alpharma iddikjarat ukoll li l-IF ma tispjegax sew l-użu li l-Kummissjoni beħsiebha tagħmel tal-fatti ġodda. Ma nistax insib li d-drittijiet tad-difiża ġew miksura u nirreferi għall-analiżi tiegħi ta' pretensjonijiet simili magħmula minn partijiet oħra għal dan il-proċediment fit-Taqsima IV. 4 msemmi hawn fuq. Fi kwalunkwe każ, it-tweġiba ta' Alpharma għall-IF tixhed li l-parti setgħet tifhem l-IF. Alpharma fl-aħħar nett semmiet it-tul eċċessiv tal-proċedura amministrattiva. F'din il-kwistjoni, jiena nirreferi għall-analiżi tiegħi ta' pretensjonijiet simili fit-Taqsima II. 4. hawn fuq. Fl-opinjoni tiegħi l-abbozz tad-Deċiżjoni jirrelata biss mal-oġġezzjonijiet li fir-rigward tagħhom il-partijiet ingħataw l-opportunità li jesprimu l-fehmiet tagħhom. Kollox ma' kollox, jiena nikkonkludi li l-parteċipanti kollha kienu kapaċi jeżerċitaw effettivament id-drittijiet proċedurali f'dan il-każ. Brussell, is-17 ta' Ġunju 2013. Din id-deċiżjoni ikkonċernat sitt ftehimiet li kienu qed jitħaddmu fis-snin 2002 u 2003 bejn l-impriża farmaċewtika oriġinatriċi Daniża Lundbeck fuq naħa waħda u kull waħda mill-erba' impriżi farmaċewtiċi li jipproduċu mediċinali ġeneriċi fuq in-naħa l-oħra. L-impriżi farmaċewtiċi ġeneriċi kkonċernati minn din id-Deċiżjoni kienu: Fid-deċiżjoni tagħha, il-Kummissjoni sabet li l-ftehimiet bejn Lundbeck u kull waħda mill-impriżi ġeneriċi kkonċernati kieu jikkostitwixxu erba' każijiet ta' ksur. Il-prodott ikkonċernat bil-ksur kien l-antidepressiv citalopram, kemm jekk fil-forma ta' ingredjent farmaċewtiku attiv ("active pharmaceutical ingredient" — API) jew fil-forma ta' prodott mediċinali. Fil-mument li l-ftehimiet ġew konklużi, il-privattivi ta' Lundbeck kif ukoll il-protezzjoni tad-dejta dwar il-kompost tas-citalopram kif ukoll iż-żewġ proċessi ta' produzzjoni kienu skadew. Lundbeck għad għandha numru ta' privattivi ta' pproċessar, li jagħtu lil Lundbeck drittijiet ta' esklussività fuq ċerti metodi ġodda tal-produzzjoni tas-citalopram, iżda mhux kollha, sal-punt li fih jinstab li dawn il-privattivi jkunu validi u miksura. Iżda kull impriża li tuża jew il-proċessi ta' produzzjoni oriġinali jew kwalunkwe proċess ta' produzzjoni mhux kopert minn privattivi validi ta' pproċessar ta' Lundbeck tista' fil-prinċipju tidħol liberament fis-swieq taż-ŻEE bis-citalopram ġeneriku, sakemm il-prodott u l-proċess tal-produzzjoni tiegħu jkunu jissodisfaw ir-rekwiżiti regolamentari li jkunu applikabbli fiż-ŻEE f'dak iż-żmien. Ir-riżoluzzjonijiet dwar it-tilwim dwar privattivi, fil-prinċipju, huma mod leġittimu, aċċettat b'mod ġenerali, ta' kif jinġieb fi tmiemu t-tilwim dwar privattivi. Dawn jistgħu wkoll jiffrankaw il-ħin u l-isforzi tal-qrati jew tal-korpi amministrattivi kompetenti, bħall-uffiċċji tal-privattivi u jistgħu għalhekk ikunu fl-interess pubbliku. Dak li huwa importanti mill-perspettiva tal-liġi tal-kompetizzjoni tal-Unjoni huwa li l-ftehimiet kienu kkaratterizzati mill-fatt li jkun fihom trasferiment tal-valur minn Lundbeck lejn kompetitur ġeneriku potenzjali jew reali, ħaġa li tkun marbuta mal-qbil ta' dan l-aħħar li ma jikkummerċjalizzax is-citalopram ġeneriku fiż-żona ġeografika kkonċernata għat-tul ta' żmien tal-ftehim. Il-valur li Lundbeck tkun ittrasferiet jinkludi l-kunsiderazzjoni tal-fatturat jew tal-qligħ li l-impriża ġenerika kienet tistenna li jkollha li kieku daħlet fis-suq b'suċċess. Il-ftehimiet inkwistjoni ma rriżolvew l-ebda tilwim dwar il-privattivi; pjuttost ipposponew il-kwistjonijiet imqajma minn dħul potenzjali tal-ġeneriċi fis-suq. Ġie stabbilit ukoll li l-ftehimiet ma kien fihom l-ebda impenn minn Lundbeck biex joqogħdu lura minn proċedimenti ta' ksur jekk l-impriża ġenerika tkun daħlet fis-suq bis-citalopram ġeneriku wara li jkun skada l-ftehim. Fl-aħħar nett, il-ftehimiet ikkonċernati kisbu riżultati għal Lundbeck li Lundbeck ma kinitx tikseb kieku kellha tinforza l-privattivi tal-proċessi tagħha quddiem il-qrati nazzjonali: Il-ftehimiet inkwistjoni żammew lill-kumpanija ġenerika kkonċernata milli tbigħ citalopram ġeneriku, irrispettivament minn jekk is-citalopram ikunx magħmul bi skur tal-privattivi tal-proċess ta' Lundbeck jew le. Il-Kummissjoni saret taf għall-ewwel darba bil-ftehimiet inkwistjoni f'Ottubru 2003 permezz ta' informazzjoni mill-Awtorità tal-Kompetizzjoni Daniża. Bejn Diċembru 2003 u Ottubru 2005, il-Kummissjoni ġabret aktar informazzjoni. F'Ottubru 2005, il-Kummissjoni għamlet spezzjonijiet skont l-Artikolu 20(4) tar-Regolament (KE) Nru 1/2003 fil-bini ta', fost oħrajn, H. Lundbeck A/S. Fl-2006 intbagħtu talbiet għall-informazzjoni lil għadd ta' partijiet. It-tweġibiet għal dawn it-talbiet għal informazzjoni ġew eżaminati fl-2007. F'Jannar 2008, il-Kummissjoni ddeċidiet li tniedi inkjesta wiesgħa fis-settur farmaċewtiku skont l-Artikolu 17 tar-Regolament (KE) Nru 1/2003. Ir-rapport finali tal-inkjesta settorjali ġie ppubblikat fit-8 ta' Lulju 2009. F'Diċembru 2009, il-Kummissjoni wettqet spezzjonijiet oħra. Fis-7 ta' Jannar 2010, il-Kummissjoni bdiet proċedimenti formali kontra Lundbeck. Fl-2010 u l-ewwel nofs tal-2011, waqt it-tħejjija ta' din id-deċiżjoni, il-Kummissjoni bagħtet numru konsiderevoli ta' talbiet għal informazzjoni lil Lundbeck, lill-kumpaniji ġeneriċi li magħhom kienu ġew konklużi l-ftehimiet ikkonċernati, il-kumpanniji prinċipali tagħhom u lil partijiet terzi. Fl-24 ta' Lulju 2012, il-Kummissjoni fetħet proċedimenti kontra l-kumpaniji ġeneriċi li kkonkludew il-ftehimiet ikkonċernati ma' Lundbeck u ħarġet Dikjarazzjoni ta' Oġġezzjonijiet lil Lundbeck u lil dawk il-kumpaniji ġeneriċi. Il-Kumitat Konsultattiv dwar Prattiċi Restrittivi u Pożizzjonijiet Dominanti ħareġ opinjonijiet favorevoli dwar l-abbozz ta' deċiżjoni fil-5 ta' Ġunju 2013 u s-17 ta' Ġunju 2013. L-Uffiċjal tas-Seduta ppreżenta r-rapport finali tiegħu fis-17 ta' Ġunju 2013. Fuq il-bażi tal-ġurisprudenza tal-Qorti tal-Ġustizzja tal-Unjoni Ewropea, fid-deċiżjoni tagħha, il-Kummissjoni stabbiliet li ftehimiet dwar riżoluzzjonijiet tal-privattivi, bħal kwalunkwe ftehim ieħor, huma soġġetti għal-liġi tal-kompetizzjoni tal-Unjoni. Anki jekk ir-restrizzjonijiet inklużi fi ftehim ta' rizoluzzjoni ta' privattiva jibqgħu fl-ambitu tal-privattiva, dak il-ftehim jista', taħt ċerti ċirkostanzi, jkollu jiġi kkunsidrat bħala li jmur kontra l-liġi tal-kompetizzjoni. Sabiex tidentifika jekk kull ftehim kopert mid-deċiżjoni ikollux il-potenzjal li jirrestrinġi l-kompetizzjoni min-natura tiegħu stess, il-Kummissjoni analizzat il-fatti speċifiċi tal-każ relatat ma' kull ftehim biex tiddetermina jekk: l-impriża ġenerika u l-impriża oriġinatriċi kinux tal-inqas kompetituri potenzjali, l-impriża ġenerika ikkomettietx lilha nfisha fil-ftehim biex tirrestrinġi, għat-tul ta' żmien tal-ftehim, l-isforzi indipendenti tagħha biex tidħol f'suq taż-ŻEE wieħed jew f'aktar bi prodott ġeneriku, kif ukoll il-ftehim kienx relatat ma' trasferiment ta' valur mill-impriża oriġinatriċi li jnaqqas b'mod sostanzjali l-inċentivi tal-impriża ġenerika li indipendentement tkompli bl-isforzi tagħha biex tidħol f'suq taż-ŻEE wieħed, jew aktar, bi prodott ġeneriku. Il-valutazzjoni tal-Kummissjoni ħadet f'kunsiderazzjoni l-kuntest ekonomiku u ġuridiku li wassal biex jiġi konkluż il-ftehim, il-kontenut u l-objettivi reali tal-ftehim, u l-intenzjonijiet suġġettivi ta' kull parti, kif jirriżulta mill-fatti tal-każ. Fil-każ preżenti, ittieħdu f'kunsiderazzjoni wkoll fatturi importanti oħra, jiġifieri: l-fatt li l-valur li Lundbeck ittrasferiet jinkludi l-kunsiderazzjoni tal-fatturat jew il-qligħ li l-impriża ġenerika kienet tistenna li jkollha kieku daħlet b'suċċess fis-suq; il-fatt li Lundbeck ma setgħetxtikseb ir-restrizzjonijiet fuq id-dħul permezz tal-infurzar tal-privattivi tal-proċess tagħhom, peress li l-obbligi tal-impriża ġenerika fil-ftehim imorru lil hinn mid-drittijiet mogħtija lid-detenturi tal-privattivi tal-proċess; kif ukoll il-fatt li l-ftehim ma kien fih l-ebda impenn minn Lundbeck biex joqogħdu lura minn proċedimenti ta' ksur jekk l-impriża ġenerika tkun daħlet fis-suq b'citalopram ġeneriku wara li jkun skada l-ftehim. Il-Kummissjoni analizzat ukoll l-argumenti tal-partijiet dwar l-eżistenza ta' ġustifikazzjonijiet għall-ftehimiet skont l-Artikolu 101(3) tat-Trattat u sabet li l-kundizzjonijiet ta' din id-dispożizzjoni ma ġewx issodisfati. L-effiċjenzi allegati għall-partijiet kellhom x'jaqsmu, pereżempju, mal-evitar ta' kosti tal-litigazzjonijiet u mat-titjib tad-distribuzzjoni tal-prodotti ta' Lundbeck stess permezz ta' ftehimiet ta' distribuzzjoni ma' tnejn mill-impriżi ġeneriċi. Il-partijiet madankollu ma ssostanzjawx biżżejjed il-gwadanji fl-effiċjenza allegati, b'mod partikolari, biex juru li r-restrizzjonijiet fuq l-impriżi ġeneriċi li kienu imposti mill-ftehim kienu meħtieġa għall-kisba ta' xi żieda bħal din fl-effiċjenza. Il-partijiet lanqas ma taw prova li kwalunkwe kisbiet fl-effiċjenza bħal dawn jegħlbu l-iżvantaġġi għall-konsumaturi tar-restrizzjonijiet fil-ftehimiet. Abbażi tal-analiżi ta' hawn fuq, il-Kummissjoni waslet għall-konklużjoni li s-sitt ftehimiet koperti mid-deċiżjoni kienu jikkostitwixxu restrizzjonijiet intenzjonati għall-kompetizzjoni, li jammontaw għal erba' każijiet separati ta' ksur tal-Artikolu 101 tat-Trattat dwar il-Funzjonament tal-Unjoni Ewropea u l-Artikolu 53 tal-Ftehim ŻEE. Il-kumpaniji li ġejjin kienu destinatarji tad-deċiżjoni tal-Kummissjoni: Il-Kummissjoni imponiet ammont totali ta' multi ta' EUR 52 239 000 fuq erba' kumpaniji ġeneriċi (jew fuq is-suċċessuri legali tagħhom) inkwistjoni. Minħabba li dawn l-impriżi kienu qablu li ma jbigħux citalopram ġeneriku fiż-żona ġeografika kkonċernata permezz ta' kull ftehim u għaldaqstant ma kellhomx bejgħ fiż-żona ġeografika kkonċernata, jew kellhom bejgħ limitat ħafna, il-Kummissjoni applikat il-punt 37 tal-Linji Gwida dwar il-multi. B'mod partikolari, il-Kummissjoni ikkunsidrat il-valur trasferit lil kull impriża ġenerika fil-ftehim/iet għall-ammonti bażiċi tal-multa ta' dik l-impriża ġenerika partikolari. Il-fatt li l-investigazzjonijiet tal-Kummissjoni ħadu fit-tul ittieħed f'kunsiderazzjoni fl-ammonti tal-multi. Il-partijiet kollha rċevew tnaqqis minħabba dan l-aspett. Il-multi speċifiċi imposti għall-erba' każijiet speċifiċi ta' ksur kienu kif ġej: Għall-ksur bejn Lundbeck u Merck: Għall-ksur bejn Lundbeck u Arrow: Għall-ksur bejn Lundbeck u Alpharma: Għall-ksur bejn Lundbeck u Ranbaxy: Il-Kummissjoni ordnat lill-impriżi kkonċernati biex ma jirrepetu l-ebda att jew imġiba li jkollhom l-istess għan jew effett, jew simili. L-attivitajiet kummerċjali tal-impriżi kkonċernati huma: Il-Kummissjoni tistieden lil partijiet terzi interessati biex jibagħtulha l-kummenti li jista' jkollhom dwar l-operazzjoni proposta. Il-kummenti għandhom jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-posta elettronika lil COMP-MERGER-REGISTRY@ec.europa.eu jew permezz tal-posta, bin-numru ta' referenza M.7545 — Blackstone/Koala/Acenden/AMS, f'dan l-indirizz: L-attivitajiet kummerċjali tal-impriżi kkonċernati huma: Wara eżami preliminari, il-Kummissjoni tqis li t-tranżazzjoni notifikata tista' taqa' fil-kamp ta' applikazzjoni tar-Regolament dwar l-Għaqdiet. Madankollu, id-deċiżjoni finali dwar dan il-punt hija riżervata. Il-Kummissjoni tistieden lil partijiet terzi interessati biex jibagħtulha l-kummenti li jista' jkollhom dwar l-operazzjoni proposta. Il-kummenti għandhom jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301) jew permezz tal-email lil COMP-MERGER-REGISTRY@ec.europa.eu jew permezz tal-posta, bin-numru ta' referenza M.7529 — Mohawk / International Flooring Systems, f'dan l-indirizz: L-attivitajiet kummerċjali tal-impriżi kkonċernati huma: PAI hija impriża privata ta' ekwità privata u tiġġestixxi u tagħti konsulenza lil numru ta' fondi li huma sidien ta' kumpaniji attivi f'varjetà ta' setturi tan-negozju; Lion Adventure hija attiva fil-bejgħ bl-imnut ta' tagħmir għall-isport ta' barra, u żraben, u ħwejjeġ tal-moda permezz tal-istores tagħha "AS Adventure", "Bever", "Cotswold Outdoor", u "North Face" fil-Belġju, Franza, il-Lussemburgu, il-Pajjiżi l-Baxxi, u r-Renju Unit. Il-Kummissjoni tistieden lil partijiet terzi interessati biex jibagħtulha l-kummenti li jista' jkollhom dwar l-operazzjoni proposta. Il-kummenti għandhom jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-email lil COMP-MERGER-REGISTRY@ec.europa.eu jew permezz tal-posta, bin-numru ta' referenza M.7553 — PAI / Lion Adventure, f'dan l-indirizz: UK Apples & Pears Ltd hija organizzazzjoni li hija proprjetà tal-produtturi, li ġiet stabbilita fl-1987. Bħalissa tirrappreżenta 73 % tal-produtturi kummerċjali tat-tuffieħ u tal-lanġas fir-Renju Unit u pparteċipat b'mod attiv fil-programmi ffinanzjati mill-UE għall-promozzjoni ta' konsum akbar ta' tuffieħ frisk u pproċessat fis-suq tal-oġġetti friski, u fl-industriji tal-manifattura, tal-forniment tal-ikel u tas-servizzi alimentari. Ir-Renju Unit huwiex speċifiku minnu nnifsu jesprimix in-natura speċifika tal-prodott agrikolu jew tal-oġġett tal-ikel L-isem jindika l-kompożizzjoni tradizzjonali tal-prodott: tuffieħ Bramley biss, miżjud bl-ilma u z-zokkor u forsi b'xi ftit meraq tal-lumi u bi ftit lamtu tal-qamħirrum biex jgħaqqad it-taħlita. Il-varjetà tat-tuffieħ Bramley, li tintuża għal għan kulinarju waħdieni, għandha taħlita unika ta' livelli baxxi ta' materjal niexef, livelli għoljin ta' aċidu maliku u livelli baxx ta' zokkor, filwaqt li n-nuqqas ta' kull addittiv jagħti t-togħma qawwija tradizzjonali lit-Traditional Bramley Apple Pie Filling. Reġistrazzjoni b'riżervazzjoni tal-isem Reġistrazzjoni mingħajr riżervazzjoni tal-isem Grupp 1.6: Frott, ħxejjex u ċereali, friski jew ipproċessati It-Traditional Bramley Apple Pie Filling hija taħlita omoġenja ta' biċċiet ta' tuffieħ Bramley, zokkor u ilma. It-tuffieħ użat għat-Traditional Bramley Apple Pie Filling għandu jkun ta' daqs ta' bejn 65 mm u 115 mm, u għandu jkun tuffieħ sħiħ misjur u li jrid ikun ħieles minn tbajja', grif u kontużjonijiet severi fil-qoxra. It-tuffieħ Bramley għandu jitqatta' għall-inqas daqs meħtieġ ta' 15 mm, iżda l-forom tal-biċċiet tat-tuffieħ jistgħu jvarjaw. It-taħlita tal-ingredjenti jrid ikollha biċċiet definiti tal-frott b'konsistenza tajba. Il-biċċiet tat-tuffieħ ivarjaw fil-kulur u jinsabu f'diversi sfumaturi ta' aħdar li huwa tipiku tal-varjetajiet Bramley's Seedling. Iż-żieda ta' puré tat-tuffieħ Bramley u ta' lamtu tal-qamħirrum mhijiex obbligatorja u, meta tintuża, din għandu jkun fiha minimu ta' 97 % tuffieħ Bramley filwaqt li l-% li jifdal għandu jikkonsisti minn ilma miżjud matul il-proċess tat-tisjir. Il-puré jiġi pproċessat billi jittieħdu l-qoxra, il-qalba u l-laħma tat-tuffieħ Bramley, u billi l-prodott jiġi espost għas-sħana u l-fwar. Il-puré imbagħad jiġi mgħarbel sabiex jiġi eliminat kwalunkwe materjal fibruż u għandu jkun likwidu magħqud ta' kulur aħdar/kannella ċar tipiku tat-tuffieħ Bramley. Jista' jiġi miżjud ukoll ammont ta' meraq tal-lumi. Il-prodott aħħari fih it-togħma qawwija karatteristika tat-tuffieħ Bramley. It-Traditional Bramley Apple Pie Filling jitqassam lill-bejjiegħa bl-ingrossa, lill-fornituri tas-servizzi tal-ikel, lill-fran tal-ħobż, lill-manifatturi u lill-bejjiegħa tal-ikel bl-imnut f'kontenituri differenti. L-ingredjenti tat-Traditional Bramley Apple Pie Filling huma: Biċċiet tat-tuffieħ Bramley — ta' daqs minimu ta' 15 mm Zokkor Ilma Lamtu tal-qamħirrun — mhux obbligatorju Meraq tal-lumi — mhux obbligatorju Il-kwantitajiet tal-ingredjenti użati jvarjaw skont il-manufattur, iżda madankollu għandhom jiġu rrispettati dawn il-karatteristiki tekniċi li ġejjin: Biċċiet tat-tuffieħ Bramley — minimu ta' 40 % Zokkor — massimu ta' 20 % Kontenut ta' ilma — L-attività massima tal-ilma għandha tkun ta' 0,97 aw. pH — inqas minn 4 Viskożità — ir-rata tal-fluss massima ta' 8 meta tintuża t-ttazza Ford tal-viskożità. It-tuffieħ Bramley huwa miksub bħala l-materja prima tat-Traditional Bramley Apple Pie Filling. It-tuffieħ jitkabbar b'konformità mal-protokoll li ġej: Rekords kompleti tat-tkabbir, il-ħsad u l-ħażna ta' frott jinżammu għal kull konsenja mwassla fl-impjant tal-fabbrikazzjoni. Wara l-ispezzjoni inizjali biex jiġi żgurat li l-konsenja hija tajba għat-Traditional Bramley Apple Pie Filling, it-tuffieħ jgħaddi minn proċess fejn jinżamm f'wiċċ l-ilma. Wara jiġi klassifikat permezz tal-magni u jiġi spezzjonat b'mod manwali fuq il-linja qabel il-proċess tal-manifattura. Id-daqs tat-tuffieħ li jintuża fil-produzzjoni tat-Traditional Bramley Apple Pie Filling ivarja bejn minimu ta' 65 mm u massimu ta' 115 mm. Minħabba l-forma unika tal-Bramley, għandhom jintużaw sistemi speċjalizzati u adegwati għall-kategorizzazzjoni skont id-daqsijiet u għall-proċeduri tal-immaniġġar, u dan sabiex jiġi żgurat li l-materja prima tiġi ppreparata bir-reqqa. It-tuffieħ ma jridx ikun mħassar, irid ikun nadif, ħieles minn tbajja' severi tal-qoxra, sħiħ u misjur, u ħieles minn qtugħ u daqqiet ta' fond ta' >0,5 mm, u ma għandux ikollhom simtomi ta' żerriegħa morra, taħsir jew skorċa disfigurattiva. Minħabba n-natura ratba tal-frott, il-linji fejn il-frott iżomm f'wiċċ l-ilma u dawk mekkaniċi għandhom jiġu adattati biex inaqqsu l-impatt ta' enerġija baxxa matul il-proċeduri tat-tħejjija u tal-ipproċessar. It-togħma tal-Bramley Seedling Apple hija qawwija u qarsa. Il-kulur huwa tipiku tal-Bramley Seedling Apple; dan ivarja minn aħdar skur ħafna għal sfumatura iktar ċara ta' kulur aħdar li jkopri l-qoxra kollha tat-tuffieħa. Il-konsistenza tat-tuffieħa għandha tkun soda u tqarmeċ u b'mod ġenerali għandha taqa' fil-kategoriji ta' frott li jqarmeċ, u li hu mmeraq u sod. Tqaxxir u tħaffir tal-qalba permezz tal-makkinarju: Il-forma tat-tuffieħ Bramley hija irregolari u huwa meħtieġ tagħmir speċjalizzat għall-kategorizzazzjoni skont id-daqs, għat-tqaxxir, għat-tħaffir tal-qalba u għall-immaniġġar sabiex jiġu ssodisfati l-ispeċifikazzjonijiet eżiġenti tal-manifattura kummerċjali tat-Traditional Bramley Apple Pie Filling, li tinvolvi wkoll tirqim bl-idejn. Il-Preparazzjoni: It-tuffieħ Bramley imqatta' f'kubi għandu karatteristiki uniċi tal-ossidazzjoni u jeħtieġ it-tekniki speċjalizzati mniżżla hawn taħt: It-tuffieħ Bramley jitqatta' fid-daqsijiet meħtieġa. Il-biċċiet huma ġeneralment ta' daqs irregolari, u jvarjaw minn "kubu" mqatta' ta' 15 mm għal "strixxi" twal ta' 70 mm, filwaqt li s-sezzjoni transversali m'għandiex tkun ta' tul ta' inqas minn 15 mm. L-irregolarità tal-biċċiet hija parti mill-karattru tradizzjonali tat-Traditional Bramley Apple Pie Filling u hija riżultat tad-daqs u l-forma tat-tuffieħ innifsu, il-metodu tat-tqattigħ u l-preferenza tal-klijent jew tal-konsumatur. Dawn il-biċċiet tat-tuffieħ Bramley jistgħu imbagħad jiġu mgħaddsa f'likwidu antiossidant, li jħares il-laħam tat-tuffieħ milli jsir kannella. L-użu tal-meraq tal-lumi, l-aċidu ċitriku jew l-aċidu askorbiku bħala likwidu antiossidant mhijiex obbligatorja, u hija fażi speċifika tal-ipproċessar. Dan la huwa ingredjent u lanqas addittiv u għalhekk ma għandu l-ebda impatt fuq il-kompożizzjoni tal-prodott finali. It-tuffieħ imbagħad jiġi ttrasferit direttament lejn iż-żona fejn jimtlew it-torti tat-tuffieħ jew lejn sezzjoni ta' ħżin imkessaħ, u wara jiġi pproċessat fi Traditional Bramley Apple Pie Filling, sħun jew bħala parti minn taħlita kiesħa. Mal-biċċiet tat-tuffieħ tiġi miżjuda taħlita ta' ilma u zokkor sakemm din tiġi mifruxa b'mod indaqs. F'dak il-punt, jekk mixtieq, jistgħu jiġu miżjuda l-lamtu tal-qamħirrum u/jew puré tat-tuffieħ Bramley u/jew meraq tal-lumi. Il-puré tat-tuffieħ għandu jiġi pproċessat esklussivament minn tuffieħ Bramley u għandu jkun ħieles minn kwalunkwe aġent ta' preservazzjoni. It-Traditional Bramley Apple Pie Filling huwa taħlita omoġenja ta' biċċiet tat-tuffieħ Bramley friski, zokkor u ilma, bl-għażla ta' żieda ta' puré tat-tuffieħ Bramley, lamtu tal-qamħirrum u meraq tal-lumi. Il-karatteristiki uniċi tat-togħma tat-tuffieħ Bramley u n-nuqqas ta' kwalunkwe addittiv huma responsabbli għat-togħma qarsa tat-tuffieħ Traditional Bramley Apple Pie Filling. It-togħmiet tat-tuffieħ huma kkaratterizzati mill-bilanċ bejn iz-zokkor u l-aċidu maliku. Ħafna mill-varjetajiet l-oħra ta' tuffieħ għandhom livelli aktar baxxi ta' aċidu u kontenut ogħla ta' zokkor, li jagħtuhom togħma ħelwa li tagħmilhom tajbin għall-ikel — iżda din it-togħma tintilef meta t-tuffieħ jiġi msajjar. Madankollu t-tuffieħ Bramley għandu kontenut ogħla ta' aċidu maliku u livelli ta' zokkor aktar baxxi, li jagħtu togħma aktar qawwija u qarsa li ma tintilifx waqt it-tisjir. Il-konsistenza soda tat-tuffieħ Bramley hija kwalità essenzjali li tikkontribwixxi lejn il-ksib ta' taħlita b'konsistenza umda li "ddub fil-ħalq" meta t-tuffieħ jissajjar. It-tuffieħ użat għad-deżerta jista' jipproduċi konsistenza elastika u mhux sodisfaċenti minħabba li jkun fih sa 20 % aktar materjal xott minn tuffieħ Bramley. Il-Good Housekeeping Institute tar-Renju Unit wettaq riċerka li tikkonferma s-superjorità tat-tuffieħ Bramley fuq il-varjetajiet tat-tuffieħ użati għad-deżerta meta dan jissajjar bħala parti minn riċetti popolari. It-tuffieħ Bramley ġie ttestjat kontra t-tuffieħ Granny Smith, Braeburn u Golden Delicious. It-tuffieħ kollu ġie trattat b'mod identiku bl-użu ta' riċetti meħuda mill-ktieb tar-riċetti Good Housekeeping, inkluż it-torta tat-tuffieħ tradizzjonali, u ġie ttestjat għat-togħma, il-konsistenza u l-kwalità ġenerali tiegħu meta jissajjar. Ir-riċerka wriet li t-tuffieħ Bramley għandu prestazzjoni aqwa minn dik ta' kwalunkwe varjetà ta' tuffieħ użata għad-deżerta f'torti tat-tuffieħ tradizzjonali Brittaniċi. It-tabella ta' hawn taħt turi l-punteġġi medji (minn 9) irreġistrati mill-bord ta' dewwieqa konsumaturi tal-Good Housekeeping Institute, li kien magħmul minn 12-il adult, kemm irġiel kif ukoll nisa, tal-gruppi tal-etajiet kollha, inkluż membri tat-tim tat-tisjir: Lista tal-karatteristiki uniċi tat-Traditional Bramley Apple Pie Filling: Magħmul biss bl-użu tal-ingredjenti "tradizzjonali", jiġifieri tuffieħ Bramley, ilma u zokkor, puré tat-tuffieħ Bramley — magħmul esklussivament minn tuffieħ Bramley, minn lamtu tal-qamħirrum u meraq tal-lumi jekk mixtieq. Ma ġie użat l-ebda addittiv, Togħma unika minħabba l-proporzjon għoli ta' aċidu maliku meta mqabbel maz-zokkor fit-tuffieħ Bramley, Tuffieħ ta' daqs ta' bejn 65 mm u 115 mm. Bramley's Seedling (nebbieta li tikber fin-natura f'rispons għat-temperatura moderata tal-klima ta' gżira) ġiet skoperta bejn wieħed u ieħor fl-1809, mis-Sinjorina Mary Anne Brailsford. Din ġiet imħawla fi ġnien ġewwa Southwell, Nottinghamshire. Il-frott tas-siġra tat-tuffieħ Bramley imlaqqma ġew esibiti għall-ewwel darba quddiem il-Kumitat tal-Frott tar-Royal Horticultural Society fis-6 ta' Diċembru 1876. Dawn ġew imfaħħra ħafna. Matul l-Era Vittorjana kien sar sforz biex jiġu żviluppati varjetajiet ta' tuffieħ b'għan kulinarju wieħed għall-aqwa riċetta tat-torta tat-tuffieħ. Fin-National Apple Congress tal-1883 it-tuffieħ Bramley ġie mfaħħar bħala l-varjetà l-aktar adattata għat-torti tat-tuffieħ. B'hekk inħolqot din it-tradizzjoni popolari. F'Ottubru 1887, Bramley Seedlings irċieviet Ċertifikat tal-Ewwel Klassi mill-Kumitat tar-Royal Jubilee Exhibition of Apples, li saret f'Manchester. Il-Bramley's Seedling hija tuffieħa unika b'għan kulinarju wieħed (normalment ma tittiekilx nejja peress li l-biċċa l-kbira tan-nies isibuha wisq aċiduża). Din tipproduċi kemm togħma partikolari kif ukoll konsistenza individwali, u huma dawn il-kwalitajiet li rawmu t-tradizzjoni tat-torta tat-tuffieħ. Il-Brittaniċi ma għoġbithomx l-idea Amerikana li t-tuffieħ jinżamm u jittiekel b'furketta, jew li, kif jagħmlu t-torta tat-tuffieħ il-Franċiżi, jitqiegħed saff flieli tat-tuffieħ fuq il-wiċċ. Dan minħabba li ż-żewġ metodi jeħtieġu li t-tuffieħ iżomm il-forma tiegħu meta jissajjar, u għaldaqstant huwa inqas aċiduż minn "tuffieħ għat-tisjir" proprja. Jekk humiex il-preferenzi jew it-tuffieħ li għandhom jiġu l-ewwel huwa dibatibbli, iżda l-"Bramley's Seedlings", li għandhom l-ogħla livelli ta' aċidità minn fost kull "tuffieħ għat-tisjir" ieħor, għaddew mit-testijiet Ingliżi bl-unuri. L-aċidità qawwija u t-togħma qarsa u ta' frott li jirriżultaw minn dan żguraw ukoll l-użu kontinwu tagħhom. It-tradizzjoni bikrija li l-biċċiet imfella ta' Bramley jiġu midluka bil-meraq tal-lumi (jew b'xi meraq aċiduż ieħor) sabiex ma jsirux kannella ma nbidlitx u hija l-istess bħal fir-riċetta tat-Traditional Bramley Apple Pie Filling użata llum b'mod kummerċjali. Għadd ta' kokijiet ewlenin tar-Renju Unit taw it-testimonjanzi tagħhom direttament lill-UK Apples & Pears, biex jiddikjaraw li r-riċetta tat-Traditional Bramley Apple Pie Filling ma nbidlitx minn mindu kienet ġiet popolarizzata wara n-National Apple Congress tal-1883: "Jiena ħdimt fl-industrija tal-ikel għal ħamsin sena u sa fejn naf jien il-mili tradizzjonali tat-torta tat-tuffieħ Ingliża mhi xejn għajr tuffieħ Bramley u zokkor, forsi bi ftit meraq tal-lumi u lamtu tal-qamħirrum biex jgħaqqad." — Prue Leith, OBE "It-tuffieħ tat-tip Bramley iċċelebra l-biċentenarju fl-2009, u ilu jintuża għall-mili tat-torta tat-tuffieħ minn meta beda jiġi kkultivat b'mod kummerċjali f'nofs is-seklu 19. F'dak iż-żmien kollu, ir-riċetta għall-mili tat-torta tat-tuffieħ Bramley baqgħet l-istess. Ir-riċetta kienet tikkonsisti biss minn tuffieħ Bramley, zokkor, lamtu bħal-lamtu tal-qamħirrum, preservattiv bħall-meraq tal-lumi, u ilma". — Phil Vickery "Sa fejn naf jien ir-riċetta tal-mili tat-torta tradizzjonali tat-tuffieħ Bramley ma nbidlitx; Tuffieħ Bramley, zokkor, lamtu tal-qamħirrum, preservattiv bħal meraq tal-lumi, u ilma. It-tuffieħ Bramley huwa ġustament rikonoxxut bħala l-aħjar tuffieħ għat-tisjir. Il-kwalitajiet uniċi ta' dan it-tuffieħ, li huwa indiġenu għall-Brittanja, bħal livelli ogħla ta' aċidu u livelli aktar baxxi ta' zokkor, jipproduċu togħma qawwija ta' tuffieħ anki meta dan jissajjar, u konsistenza eċċellenti wara t-tisjir." — Antony Worrall Thompson, MOBG Xi mili tat-torti tat-tuffieħ inkluż mili tat-torti tat-tuffieħ Bramley oħrajn jista' jkun fihom taħlita ta' varjetajiet ta' tuffieħ, u dawn ma humiex parti mid-definizzjoni tagħna tat-"Traditional Bramley Apple Pie Filling", li hija magħmula bl-użu esklussiv ta' tuffieħ Bramley. Bl-istess mod, l-użu ta' preservattivi artifiċjali ma jsibx post fid-definizzjoni tagħna tal-Bramley Apple Pie Filling "tradizzjonali". Dawn huma mniżżla hawn taħt u jirreferu b'mod speċifiku għall-manifattura kummerċjali tat-Traditional Bramley Apple Pie Filling: L-ebda varjetà oħra tat-tuffieħ ma hija permissibbli. Mal-konsenja lill-proċessur, il-frott ma jridx ikun imħassar, u għandu jkun nadif, sħiħ u matur. It-tuffieħ għandu jkun ħieles minn tbajja' severi tal-qoxra u ħieles minn qtugħ u daqqiet ta' fond ta' >0,5 mm. Il-kulur għandu jkun aħdar u tipiku tal-varjetà tat-tuffieħ Bramley, li jvarja minn aħdar skur ħafna għal sfumatura aktar ħafifa tal-aħdar li jkopri l-qoxra kollha tat-tuffieħa; mhux isfar/aħdar, isfar. Firxa ta' qisien għall-frott hija aċċettabbli, u din tvarja minn bejn 65 mm u 115 mm. Il-konsistenza tat-tuffieħa għandha tkun tajba, soda u tqarmeċ. Minħabba n-natura ratba tal-frotta, il-kundizzjonijiet tal-ipproċessar għandhom ikunu ta' tip li jnaqqsu l-impatt mekkaniku matul it-tħejjija u l-ipproċessar. Il-forma tat-tuffieħ Bramley hija irregolari u huwa meħtieġ tagħmir speċjalizzat għall-kategorizzazzjoni skont id-daqs, għat-tqaxxir, għat-tħaffir tal-qalba u għall-immaniġġar sabiex jiġu ssodisfati l-ispeċifikazzjonijiet. Ladarba jitqaxxar u titħaffirlu l-qalba, it-tuffieħ għandu jiġi spezzjonat u mqatta' bl-idejn. It-tuffieħ jista' jiġi mgħaddas f'likwidu antiossidant, u jiġi mfarfar qabel jitħalla joqtor sabiex jitneħħa l-likwidu żejjed. It-tuffieħ għandu jiġi maħżun f'kondizzjonijiet imkessħa < 5 °C qabel l-użu. Minbarra l-ingredjenti li ġew imsemmija, it-Traditional Bramley Apple Filling għandu jkun fih biss l-ilma u z-zokkor, bl-għażla tal-puré tat-tuffieħ Bramley u l-lamtu tal-qamħirrum. Varjazzjonijiet fir-riċetta huma permessi, iżda l-ingredjenti ma jistgħux jiġu mibdula. Il-proċess tat-taħlit u tal-ippompjar irid ikun b'tali li jipproduċi taħlita omoġenja b'definizzjoni tajba tal-frott. Kull lott tal-mili tat-torta li għandu jiġi ttestjat għall-pH, għat-total tas-solidi solubbli, viskożità, kulur, u togħma sabiex jiġu verifikati l-paramteri ta' speċifikazzjoni huma ssodisfati. Il-livelli jistgħu jvarjaw bejn il-manifatturi, fejn jiddependu fuq l-ispeċifikazzjoni tal-klijent aħħari. Il-prodotti għandhom ikunu ttikkettati biex tkun żgurata traċċabbiltà sħiħa u miżmuma f'ħażna/distribuzzjoni mkessħa. Indirizz tal-posta elettronika: Indirizz tal-posta elettronika: Dawn iż-żewġ Korpi ta' Spezzjoni huma akkreditati skont EN45011. Il-Korp ta' Spezzjoni huwa responsabbli għall-verifikazzjoni tal-ispeċifikazzjoni kollha.
Extracted from C_080_2015.html